טיול: ארץ החוורים בערבה - טיולים, תיירות ותרבות - ערוץ 7 חדשות, פוליטיקה, תרבות, יהדות ועוד
ראשיכל החדשותטיולים, תיירות ותרבותטיול: ארץ החוורים בערבה
טיול: ארץ החוורים בערבה
'דרך החווארים'- טיול מעגלי קצר בערבה התיכונה. חורף אחר ושונה בערבה
קובי פינקלר , א' בשבט תש"פ 27/01/20 08:42
חוורים בערבה בתיכונה
צילום: משק מוצ'ניק
בעוד ברחבי הארץ ירדו בתקופה האחרונה משקעים רבים, בערבה התיכונה המסלולים שנותרו נוחים ויבשים והם מציעים לקהל הרחב מגוון רחב של טיולים ומסלולים ייחודים.
אחת ההמלצות היא 'דרך החווארים' סמוך למושב עידן- טיול משפחתי, קצר ומעגלי, בכל עונות השנה, באור יום או לאור ירח מלא.
איך מגיעים ולאן הולכים?
נוסעים לאורך כביש 90 לכיוון דרום, וכאשר מגיעים לצומת עין חצבה פונים מזרחה לכיוון מושב עידן.
לפני שער הכניסה של המושב פונים ימינה לכיוון דרום, בדרך השלום. לאחר נסיעה של כ-2 ק"מ, פונים מזרחה למאגר חצבה ואחרי 200 מטר מחנים את הרכב ומתחילים בהליכה בוואדי לכיוון צפון, הנחל מתפתל וניתן ליהנות מתצורות חווארים יפות ומגוונות. לאחר כ- 30 דקות הליכה מגיעים לקצה הוואדי, כאשר מבחינים בכביש חקלאי שיורד ממושב עידן לשדות החקלאיים. פונים ימינה לכיוון דרום וממשיכים ללכת לאורך נחל הערבה לכיוון מאגר חצבה ממנו התחלנו.
קצת לפני המאגר, ניתן יהיה לצפות בברכות מיובשות שהשאירו שדה בוץ הדומה לשברי "שוקולדים", ואדמה חרסית מבוקעת. ממאגר חצבה פונים ימינה, מערבה לדרך החווארים, ובחזרה לדרך השלום ולאחר עלייה קלה מגיעים לחניית רכבים.
הדס מוצ'ניק, מדריכת טיולים מספרת לנו שתושבי הערבה התיכונה מכנים את המסלול בתואר 'המסלול המהיר', מכיוון שניתן לצאת אל הטיול הקצר עם אופניים, או בהליכה רגלית ללא צורך בהתארגנות ובמרחק 3 ק"מ ממתחמי האירוח שבמושב עידן.
כל המסלול הוא מעגלי למרחק – 3.5 ק"מ והזמן המשוער הוא כשעה וחצי עד שעתיים.
מה רושמים בוויז? https://waze.com/ul/hsv3p5hzs1
מסלולי הטיולים ברחבי הערבה, אתרי התיירות, הנופש והמסעדות יהיו פתוחים למבקרים מרחבי הארץ במסגרת התערוכה החקלאית הגדולה בישראל, המתקיימת במו"פ (מחקר ופיתוח) ערבה תיכונה וצפונית, בחצבה ב-12-13 בפברואר 2020. בתערוכה יוצגו שלל זנים של ירקות ופירות, פרחים ייחודים וצבעוניים הגדלים בערבה, לצד שכלולים ופתוחים טכנולוגיים חדשים בתחום החקלאות. http://www.aravaopenday.co.il
תיוג:טיול, ערבה